איקאה תשיק קו רהיטים המשלב טלוויזיות ומערכות סאונד - גלובל - TheMarker
איקאה תשיק קו רהיטים המשלב טלוויזיות ומערכות סאונד
המוצרים, שאיקאה מפתחת ביחד עם חברת TCL הסינית, יושקו בחמש ערים באירופה ביוני; המחיר ההתחלתי – 960 דולר
ענקית הריהוט השוודית איקאה נכנסת לשוק מוצרי האלקטרוניקה עם מוצרים שהיא מפתחת בשיתוף עם חברת TCL מולטימדיה הסינית, כך אמרו גורמים באיקאה לרויטרס.
איקאה, קמעונית הרהיטים הגדולה בעולם, מתכננת להשיק קו רהיטים שישלב טלוויזיות, נגני בלו-ריי ומערכות סאונד שעוצבו במיוחד עבור הרשת. המוצרים החדשים יושקו בחודש יוני בחמש ערים באירופה, לאחר מכן בסתיו בשבע מדינות נוספות באירופה, וביתר העולם בקיץ 2013.
"זהו צעד גדול עבורנו. נציע משהו מאוד ייחודי בשוק", אמר מגנוס בונדסון, מנהל מחלקת הסלונים באיקאה, לרויטרס. "אנחנו משיקים קונספט חדש שבו תוכלו למקנות במקום אחד את הרהיטים ומוצרי האלקטרוניקה שלכם – מעוצבים ומותאמים זה לזה מראש". לדבריו, המוצרים החדשים יפתרו את הבעיה המוכרת של כבלים ושלטים מפוזרים ברחבי הסלון. המחיר ההתחלתי למערכת הבסיסית ביותר שכוללת טלוויזיה ומערכת סאונד הוא 6,500 קרונה שוודית (960 דולר).